Канец лета  
*Віктар Гардзей*

Жнівень прайшоў ураджайны.

Дымна затлелі кастры.

Там, дзе гудзелі камбайны,

Сёння гудуць трактары.

Травы і жыта скасілі,

Склалі ў стагі і тарпы.

Ластаўкі зноў абляпілі

I правады, і слупы.

Сохне бульбоўнік на плоце.

Вылет апошні ў пчалы.

Сумна крычаць на балоце,

Чуючы слоту[[1]](#footnote-1), буслы.

1. *Слота* — сырое надвор'е з дажджом і мокрым снегам. [↑](#footnote-ref-1)